Polititilhold bruges ofte over for tidligere kærester eller ægtefæller, men kan også bruges over for andre. Man får et polititilhold, når man gentagne gange har forfulgt, chikaneret eller stalket en anden, og det medfører, at man ikke må opsøge den pågældende person. Det har dermed mere karakter af en advarsel end af en reel straf. I din datters tilfælde må hun ikke opsøge sin ekskæreste, og det betyder, at hun hverken må opsøge ham fysisk, skriftligt eller på anden måde. Bøde eller fængsel Det er ikke et krav, at hun kan straffes for en overtrædelse af straffeloven for at få pålagt et tilhold. Men din datter skal gentagne gange have generet sin ekskæreste over en periode, og politiet skal vurdere, om det er sandsynligt, at hun fortsat vil genere ham, hvis hun ikke bliver pålagt et polititilhold. Det er altså ikke nok, at din datters ekskæreste frygter at blive generet af hende. Et polititilhold kan vare i op til fem år, og en overtrædelse af det kan straffes med bøde eller fængsel indtil seks måneder. Det er muligt at klage, hvis man bliver pålagt et polititilhold. Klagen vil blive behandlet af statsadvokaten, som vurderer, om tilholdet skal fastholdes.